Det største vandplanprojekt i landet er lige nu i gang i Bindslev ved Hjørring. Med 20 millioner kroner i støtte fra EU skal den kendte fisketrappe fjernes, så fiskene fremover kan svømme uhindret gennem åen i området. - Det bliver fedt, siger teamleder hos Hjørring Kommune,  Jens Pedersen. - Det er rigtigt godt for fiskebestanden i Uggerby Å og for dyrelivet, og samtidig bliver der flere fisk for lystfiskerne, ligesom hele området bliver rekreativt og virkelig flot. Vi arbejder med at give et godt overblik over det nye stryg, så jeg tænker, det her vil blive et hit for rigtigt mange mennesker. Klage satte projektet på pause Den kæmpe vandplanprojektet omkring fisketrappen i Bindslev har været på vej i flere år, men en klage satte i 2021 projektet på ufrivillig pause, mens Klagenævnet behandlede klagen. Nu har Klagenævnet talt, og maskinerne er gået i gang med at grave hele 53.000 kubikmeter jord væk i området. - Nu kan vi endelig komme i gang og få realiseret projektet indenfor den fastsatte tidsramme, siger formand for teknik- og miljøudvalget Søren Homann (K), Hjørring Kommune. Trappen spærrede for fisk Fisketrappen er i følge Statens vandplaner udpeget som en spærring for fisk i vandløbet. Derfor har kommunen en bunden opgave i at skabe fri passage i området omkring den nuværende fisketrappe. Realiseringen af projektet vil åbne op for 210 km vandløb opstrøms. Det vil på sigt medføre bedre fiskevand i hele Uggerby Å, og dermed øget lystfiskerturisme. Det vil også forbedre leveforholdene for mange forskellige vandlevende dyr og planter. Stram tidsplan skal holdes Samtidig vil projektet ændre området omkring den nuværende fisketrappe og det gamle elværk markant. Et område, som rigtig mange kender og holder af. Derfor har en følgegruppe med repræsentanter for lokale interessenter været inddraget. - Det har været vigtigt for alle involverede, at de rekreative værdier i området bliver bevaret. Derfor er der  gjort et stort arbejde for at genskabe et naturskønt område, som stadig vil være et yndet udflugtsmål med mange rekreative formål. - Vi glæder os til at se det færdige resultat til efteråret, siger Søren Homann. Projektet finansieres ved tilskud fra EU på 20 millioner kroner - under forudsætning af, at tidsrammen overholdes. Det betyder, at projektet skal være afsluttet inden årets udgang.

Opsummering:
Fisketrappe har spærret for fisk i årevis, men det ændrer et 20 millioner kroner stort projekt nu på.